পুজো ফুরোতেই নিম্নচাপের এন্ট্রি! বৃষ্টিতে ভাসবে পুজো কার্নিভাল?

ওয়েব ডেস্ক: দুর্গাপুজো শেষ। কিন্তু কথায় আছে বাঙালির বারো মাসে তেরো পার্ব্বণ। তাই এবার আগমন ঘটবে দেবী লক্ষ্মীর। সেই সঙ্গে রবিবার কলকাতায় রয়েছে দুর্গাপুজোর কার্নিভাল। কিন্তু শনিবার রাতে যেভাবে ভারী বৃষ্টিতে (Heavy Rainfall) ভিজেছে শহর, তাতে করে আজকের আবহাওয়া (Weather Forecast) নিয়ে বাড়ছে শঙ্কা। সেই সঙ্গে ফের এক নিম্নচাপ প্রবেশ করছে স্থলভাগে। ফলে বর্ষণের আশঙ্কা আরও তীব্র হচ্ছে উইকেন্ডে।

হাওয়া অফিস জানিয়েছে ওড়িশা থেকে সরে গিয়ে নিম্নচাপটি এখন ঝাড়খণ্ড হয়ে বিহারের দিকে এগিয়েছে। শনিবার এটি শক্তি হারিয়ে সুস্পষ্ট নিম্নচাপে পরিণত হয়েছে। এর প্রভাবে রবিবার দক্ষিণবঙ্গের বিস্তীর্ণ এলাকায় বজ্রবিদ্যুৎসহ বিক্ষিপ্ত বৃষ্টি হতে পারে। দুপুর থেকে সন্ধ্যার মধ্যে বৃষ্টির সম্ভাবনা সবচেয়ে বেশি। বৃষ্টির সঙ্গে ঘন্টায় ৩০ থেকে ৪০ কিলোমিটার বেগে দমকা হাওয়া বইতে পারে।

আরও পড়ুন: লক্ষ্মীপুজোয় মেট্রো পরিষেবায় কী পরিবর্তন, দেখুন বড় খবর

আলিপুর আবহাওয়া দফতরের পূর্বাভাস অনুযায়ী, রবিবার কলকাতায় (Kolkata Weather) মূলত মেঘলা থেকে আংশিক মেঘলা আকাশের দেখা মিলবে। কার্নিভালের দিন শহরে ভারী বৃষ্টির আশঙ্কা নেই। তবে সকালের পর থেকে সন্ধ্যার মধ্যে স্থানীয়ভাবে দু-এক পশলা বজ্রবিদ্যুৎসহ হালকা থেকে মাঝারি বৃষ্টি হতে পারে। আবহাওয়া দফতর জানিয়েছে, দিনভর একনাগাড়ে বৃষ্টি না হলেও বিক্ষিপ্তভাবে বৃষ্টি হতে পারে।

রবিবার দক্ষিণবঙ্গের (South Bengal Weather) হাওড়া, হুগলি, পূর্ব ও পশ্চিম মেদিনীপুর, উত্তর ও দক্ষিণ ২৪ পরগনা, বীরভূম, মুর্শিদাবাদ ও নদিয়ায় বিক্ষিপ্তভাবে বজ্রবিদ্যুৎসহ বৃষ্টি হতে পারে। সোমবারও বৃষ্টি হবে বীরভূম, মুর্শিদাবাদ, নদিয়া ও দুই ২৪ পরগনায়। মঙ্গলবার বৃষ্টি বেশি হবে উত্তর ও দক্ষিণ ২৪ পরগনা এবং পূর্ব ও পশ্চিম মেদিনীপুরে। বুধবার ও বৃহস্পতিবার বৃষ্টি আরও কমবে, তবে কিছু জায়গায় বজ্রবিদ্যুৎসহ বৃষ্টি হতে পারে।

এদিকে উত্তরবঙ্গে (North Bengal Weather) রবিবার অতি ভারী বৃষ্টির পূর্বাভাস জারি করেছে আলিপুর আবহাওয়া দফতর। দার্জিলিং, কালিম্পং, আলিপুরদুয়ার, জলপাইগুড়ি ও কোচবিহারে জারি করা হয়েছে কমলা সতর্কতা। ভারী বৃষ্টির সম্ভাবনা রয়েছে উত্তর দিনাজপুরে, যেখানে হলুদ সতর্কতা জারি হয়েছে। অন্য জেলাগুলিতেও বজ্রবিদ্যুৎসহ বৃষ্টি ও ঘণ্টায় প্রায় ৪০ কিলোমিটার বেগে ঝোড়ো হাওয়া বইতে পারে।