মৌসুমি অক্ষরেখার প্রভাবে বৃষ্টি! রবিবার কেমন থাকবে আবহাওয়া?

ওয়েব ডেস্ক: শরতের আগমনী সুর বাজতে শুরু করেছে রাজ্যে। ঝকঝকে আকাশে রোদের খেলা চললেও হঠাৎ হঠাৎ বৃষ্টির (Rain) দেখা মিলছে। কখনও ভারী, আবার কখনও হালকা থেকে মাঝারি বৃষ্টিতে ভিজছে রাজ্যের নানা প্রান্ত। আবহাওয়াবিদদের মতে, মৌসুমি অক্ষরেখা আপাতত ওড়িশার উপর দিয়ে বঙ্গোপসাগর পর্যন্ত বিস্তৃত রয়েছে। তবে এর প্রভাব পড়ছে বাংলার বুকেও। সেই কারণে আগামী কয়েকদিনে বৃষ্টির পরিমাণ আরও বাড়তে পারে বলে জানিয়েছে আলিপুর হাওয়া অফিস।

পূর্বাভাস (Weather Forecast) অনুযায়ী, রবিবার দক্ষিণ ২৪ পরগনা ও পূর্ব মেদিনীপুরে মাঝারি বৃষ্টির সম্ভাবনা রয়েছে। বিক্ষিপ্তভাবে বৃষ্টি হতে পারে উত্তর ও দক্ষিণবঙ্গের আরও বেশ কিছু জেলায়। শনিবার কলকাতার (Kolkata Weather) সর্বোচ্চ তাপমাত্রা ছিল ৩১.৬ ডিগ্রি সেলসিয়াস, যা স্বাভাবিকের চেয়ে সামান্য কম। সর্বনিম্ন তাপমাত্রা ছিল ২৬.৪ ডিগ্রি সেলসিয়াস। বাতাসে আর্দ্রতা সর্বোচ্চ ৯৫ শতাংশে পৌঁছেছিল, যা অস্বস্তি আরও বাড়িয়েছে।

আরও পড়ুন: রবিবার দিনভর হাওড়ায় কড়া ট্রাফিক নিয়ন্ত্রণ, কোন রুটে চলবে গাড়ি?

সোমবার বৃষ্টি কিছুটা কমবে, অস্বস্তিকর আর্দ্রতা বাড়াবে গরমের দাপট। এরপর মঙ্গলবার থেকে মৌসুমী অক্ষরেখা আবার দক্ষিণবঙ্গের (South Bengal Weather) কাছাকাছি আসবে। ফলে কলকাতা, হাওড়া, হুগলি, দুই ২৪ পরগনা, দুই মেদিনীপুর, ঝাড়গ্রাম, নদিয়া ও পূর্ব বর্ধমান— সব জেলাতেই ঝড়বৃষ্টির সম্ভাবনা রয়েছে। বুধবারও রয়েছে বর্ষণের পূর্বাভাস।

এদিকে উত্তরবঙ্গে (North Bengal Weather) শুক্রবার পর্যন্ত চলবে বিক্ষিপ্ত ঝড়বৃষ্টি। এর মধ্যেই রবিবার আলিপুরদুয়ার ও জলপাইগুড়ির কিছু জায়গায় ভারী বৃষ্টি হতে পারে। তবে দার্জিলিং, কালিম্পং বা কোচবিহারের মতো জেলাগুলিতে তুলনামূলকভাবে বৃষ্টি কম হবে বলে পূর্বাভাস। হাওয়া অফিসের পূর্বাভাস, গোটা সেপ্টেম্বর জুড়েই মেঘ, রোদ আর বৃষ্টির লুকোচুরি চলতে থাকবে।