রাজ্যজুড়ে তুমুল ঝড়বৃষ্টির পূর্বাভাস! কবে থামবে দুর্যোগ? জেনে নিন

ওয়েব ডেস্ক: দরজায় কড়া নাড়ছে দুর্গাপুজো (Durga Puja Weather)। কিন্তু উৎসবের আগে আবহাওয়ার (Weather Forecast) খামখেয়ালি আচরণে কপালে ভাঁজ পড়ছে বাঙালির। আবহাওয়া দফতর (IMD) জানিয়েছে, এবার আগাম বর্ষা (Monsoon) বিদায়ের ইঙ্গিত মিললেও বাংলা থেকে ঠিক কবে বর্ষা বিদায় নেবে, তা এখনও স্পষ্ট নয়। এরই মধ্যে উত্তর ও দক্ষিণ দুই বঙ্গেই চলবে বিক্ষিপ্ত বৃষ্টি (Heavy Rainfall) এবং ঝড়ো হাওয়ার দাপট শুরু হয়েছে বিগত দু’দিন ধরেই। তাই পুজোর আগে ফের বৃষ্টিমঙ্গলের সম্ভাবনা বেড়েছে।

মঙ্গলবার দক্ষিণবঙ্গের (South Bengal Weather) অধিকাংশ জেলায় হালকা থেকে মাঝারি বৃষ্টির পূর্বাভাস দিয়েছে হাওয়া অফিস। কোথাও কোথাও ৩০-৪০ কিমি প্রতি ঘণ্টা বেগে ঝোড়ো হাওয়া বইতে পারে। বজ্রপাতের আশঙ্কাও রয়েছে জেলায় জেলায়। এদিন দক্ষিণবঙ্গের প্রায় সব জেলাতেই হলুদ সতর্কতা জারি করেছে। বিশ্বকর্মা পুজোর দিন অর্থাৎ বুধবারও আবহাওয়া মোটামুটি একইরকম থাকবে। বিক্ষিপ্ত বজ্রবিদ্যুৎ, ঝোড়ো হাওয়া ও বৃষ্টির পূর্বাভাস দেওয়া হয়েছে। কলকাতাতেও (Kolkata Weather) বিক্ষিপ্ত হালকা থেকে মাঝারি বৃষ্টির সম্ভাবনা রয়েছে।

আরও পড়ুন: ফাটল তোপ, মন্দিরে এলেন দেবী! প্রাচীন শহরে শুরু হল দুর্গাপুজো

বৃহস্পতিবার দক্ষিণবঙ্গের পুরুলিয়া, বাঁকুড়া, পূর্ব ও পশ্চিম বর্ধমান, বীরভূম এবং মুর্শিদাবাদে বেশি ঝড়বৃষ্টির সম্ভাবনা থাকায় হলুদ সতর্কতা জারি করা হয়েছে। মোটের ওপর শনিবার পর্যন্ত বিক্ষিপ্তভাবে বৃষ্টি চলবে। তবে সব জেলা বা সব অংশে বৃষ্টি হবে না। রবিবার থেকে আবহাওয়ার উন্নতির সম্ভাবনা রয়েছে বলে আগাম বার্তায় জানিয়েছে আবহাওয়া দফতর।

দক্ষিণের পাশাপাশি উত্তরবঙ্গেও (North Bengal Weather) বৃষ্টির দাপট থামছে না। দার্জিলিং, জলপাইগুড়ি, কালিম্পং, আলিপুরদুয়ার এবং কোচবিহারে আজও ভারী বৃষ্টির সম্ভাবনা রয়েছে। এই পরিস্থিতি বুধবার পর্যন্ত অব্যাহত থাকতে পারে। বিশেষ করে জলপাইগুড়ি এবং আলিপুরদুয়ারের কিছু অংশে ভারী থেকে অতি ভারী বৃষ্টির আশঙ্কা রয়েছে। উত্তরবঙ্গের অন্য জেলাগুলিতেও কমবেশি বৃষ্টি হতে পারে। পুরো সপ্তাহজুড়ে দুর্যোগপূর্ণ আবহাওয়ার পূর্বাভাস দেওয়া হয়েছে।